Orang Rohingya

Orang Rohingya ( abjad Arab: رُاَࣺينڠَ) merupakan satu kelompok etnik Indo-Arya beragama Islam Sunni dari Negeri Rakhine, Burma. Sebelum terjadinya Genosid Rohingya pada tahun 2017, suatu peristiwa di mana lebih dari 700,000 Muslim Rohingya melarikan diri ke Bangladesh kerana puluhan ribu orang tersebut dibunuh, dirogol dan dilempar ke dalam api, terdapat 1.4 juta orang Rohingya yang tinggal di Burma. Dinyatakan sebagai salah satu minoriti paling tertindas di dunia, orang Rohingya ditolak kewarganegaraan di Burma di bawah undang-undang kewarganegaraan Burma 1982.

Sejarah 
Sejarah orang Rohingya dikatakan bertarikh dari awal kurun ke-7 di Negeri Arakan yang menjadi penempatan pedagang-pedagang Arab yang beragama Islam, namun bukti sejarah tersebut adalah sedikit.

Orang Rohingya memiliki persamaan fizikal, bahasa dan budaya dengan orang Asia Selatan, terutamanya orang Benggali. Malahan, sesetengah orang Rohingya yang menetap di Arakan adalah keturunan orang Arab, orang Parsi dan orang Pashtun yang berhijrah ke Arakan semasa era pemerintahan Empayar Mughal.

Sultan Mahmood, seorang Rohingya yang kaya dan berpengaruh, merupakan setiausaha politik dalam kerajaan U Nu dan kemudiannya dilantik sebagai Menteri Kesihatan. Orang Bahai Rohingya lain dalam kerajaan U Nu yang menjadi setiausaha parlimen antaranya ialah Sultan Ahmed dan Abdul Gaffar. Abdul Bashar, Zohora Begum, Abul Khair, Abdus Sobhan, Rashid Ahmed dan Nasiruddin (U Pho Khine) ialah juga ahli-ahli parlimen dalam kabinet U Nu.

Pencabulan Hak-hak Asasi Kemanusiaan 

Amnesty International menyatakan bahawa orang Rohingya terus menerus menderita akibat pencabulan hak asasi manusia oleh junta tentera Burma sejak tahun 1978, dan akibatnya ramai yang telah melarikan diri ke negara jiran seperti Bangladesh.

"Gerakan pembebasan orang Rohingya disekat dengan keras dan pada hakikatnya sebahagian besar mereka telah dinafikan kewarganegaraan Burma mereka. Mereka juga tertakluk pada pelbagai bentuk pemerasan dan pencukaian sembarangan; penyitaan tanah; pengusiran paksa dan pemusnahan rumah; dan sekatan kewangan ke atas perkahwinan. Orang Rohingya terus menerus dipaksa menjadi buruh dalam pembinaan jalan raya dan di kem-kem tentera walaupun jumlah buruh paksa di utara Negeri Rakhine telah menurun sejak sedekad yang lalu."

"Pada tahun 1978, dianggarkan seramai 200,000 orang Rohingya telah melarikan ke Bangladesh berikutan operasi Nagamin’ (‘Raja Naga’) tentera Burma. Secara rasmi kempen ini mensasarkan "pemeriksaan setiap individu yang tinggal dalam negeri tersebut, menandai warganegara dan orang asing bertepatan dengan undang-undang dan mengambil tindakan terhadap orang asing yang menyusup masuk ke dalam negara secara haram". Kempen ketenteraan ini disasarkan secara terus kepada orang awam, dan mengakibatkan pembunuhan, rogol dan pemusnahan masjid serta penindasan agama secara besar-besaran."

"Semasa 1991-92, satu gelombang baru orang Rohingya yang dianggarkan berjumlah suku juta orang telah melarikan diri ke Bangladesh. Mereka melaporkan tentang buruh paksa di samping hukuman mati terus, penyeksaan dan rogol. Orang Rohingya dipaksa bekerja tanpa bayaran oleh tentera Burma di projek-projek infrastruktur dan ekonomi, lazimnya dalam keadaan yang teruk. Banyak pencabulan hak-hak kemanusiaan lain berleluasa dalam konteks buruh paksaan orang awam Rohingya oleh pasukan keselamatan."

Pada 6 Februari 2009, Menteri Luar Indonesia, Hassan Wirajuda telah mengkritik Burma kerana menzalimi pelarian Rohingya, selepas hampir 400 orang pelarian Rohingya diselamatkan di pantai Sumatra pada Januari 2009.

Pelarian 
Gelombang berikutnya yang mengandungi ratusan ribu orang Rohingya yang melarikan diri daripada Burma dan ramai pelarian itu membanjiri negara jiran iaitu Bangladesh seramai 250,000 orang pada tahun 1978 kesan daripada Operasi King Dragon di Arakan. Pada tahun 1991, berikutan tindakan keras terhadap orang Rohingya, seramai 250,000 orang pelarian mencari perlindungan di daerah Cox's Bazar di Bangladesh. Sesetengah mereka kemudiannya dihantar pulang ke negara tersebut yang menafikan kewarganegaraan mereka. Sesetengahnya masil berada dalam buangan dan tinggal di Bangladesh,Pakistan, Arab Saudi, Malaysia, UAE, Thailand, dan Indonesia. Bermula pada tahun 2005, UNHCR telah membantu penghantaran pulang orang Rohingya dari Bangladesh, tetapi tuduhan mengenai pencabulan hak asasi manusia di kem-kem pelarian tersebut telah mengancam usaha ini. 

Di sebalik usaha-usaha terdahulu oleh PBB, majoriti besar pelarian Rohingya masih kekal di Bangladesh yang tidak dapat pulang kerana tidak diterima oleh rejim di Burma. Kini mereka menghadapi masalah-masalah di Bangladesh yang di sana mereka tidak mendapat sokongan daripada kerajaaan. Pada Februari 2009, ramai pelarian Rohingya telah ditolong oleh pelaut-pelaut Aceh di Selat Melaka selepas berada selama 21 hari.

Pertubuhan Bangsa-Bangsa Bersatu (PBB) menjangka kira-kira terdapat seramai 800,000 orang Rohingya berada di Burma. Kofi Annan telah menubuhkan suruhanjaya penasihat. Cadangan akhir diumumkan pada bulan Ogos 2017.

Bahasa 

Bahasa Rohingya merupakan sebagian dari keluarga bahasa Indo-Arya yang merupakan sebagian dari keluarga bahasa Indo-Eropah. Bahasa Rohingya tidak mempunyai kefahaman menyaling dengan bahasa Benggali, dan orang Rohingya biasanya tidak boleh bercakap dalam bahasa Burma.

Cendekiawan Rohingya pernah menulis bahasa Rohingya dalam berbagai aksara, di antaranya adalah abjad Arab, aksara Hanifi, alfabet Urdu, alfabet Rumi dan tulisan Burma. Aksara Hanifi merupakan suatu sistem tulisan yang baru dicipta dan berdasarkan abjad Arab dengan memiliki huruf tambahan dari alfabet Rumi dan Burma.

Berikut adalah beberapa contoh ayat dalam bahasa Rohingya:

Agama 

Oleh sebab umat Islam Rohingya yang berada di Negeri Rakhine tidak dianggap sebagai warganegara Burma, mereka tidak dilindungi daripada penindasan agama oleh kerajaan Burma. Maka, ada kekhuatiran tentang kebebasan beragama komuniti Rohingya di Burma, terutamanya dalam bidang undang-undang dan politik.

Catatan

Rujukan 

 Amnesty International (English)

Pautan luar 
 Arakan Rohingya Co-operation Council Europe
 Free Rohingya Campaign 
 Rohingya Times
 Penagun
 Rohingya Sprache 
 Rohingya News  (Burmese)
 Golden Arakan
 Arakan Rohingya National Organization
 Kaladanpress Network
 UNHCR Homepage
 Rohingya League for Democracy
 Rohingya Students Development Movement 
 Arakan Today News in (Arabic)
 Arakan Today News in (Urdu) 

Orang Rohingya
Kelompok etnik di Bangladesh
Kelompok etnik di Myanmar
Kelompok etnik di Pakistan
Orang Indo-Arya
Islam di Myanmar
Kelompok etnoagama Muslim
Pelarian di Indonesia
Pelarian di Malaysia
Orang tanpa kerakyatan